ddrg/super_eurlex huggingface dataset:
F.

der henviser til, at Memorials to juridiske enheder, International Memorial og Memorial Human Rights Centre, i øjeblikket trues af likvidation; der henviser til, at International Memorial den 11. november 2021 blev underrettet om en retssag, der blev indledt af Den Russiske Føderations anklagemyndighed, der ønskede det lukket på grund af påståede gentagne overtrædelser af landets lovgivning om »udenlandske agenter«, og navnlig for at have undladt at forsyne visse offentliggjorte materialer med mærkningen »udenlandsk agent«; der henviser til, at Memorial Human Rights Centre den 12. november 2021 blev underrettet om en lignende retssag, der var anlagt af anklagemyndigheden i Moskva på grundlag af yderligere påstande om, at centrets artikler angiveligt legitimerer terrororganisationers og ekstremistiske organisationers aktiviteter, eftersom der på NGO’ens websted var blevet offentliggjort lister over politiske fanger og erklæringer, som blandt andet forsvarer krimtatarers og Jehovas vidners rettigheder; der henviser til, at der blev indledt retssager den 23. november 2021 for Memorial Human Rights Centre og den 25. november 2021 for International Memorial; der henviser til, at den næste høring for Memorial Human Rights Centre vil finde sted den 16. december 2021, og at den næste høring om international Memorial finder sted den 28. december 2021;
4.

bekræfter sin fulde støtte til NPT og dens tre gensidigt forstærkende søjler som et af de mest bredt anerkendte juridisk bindende instrumenter og som en hjørnesten i ordningen for ikkespredning af kernevåben; minder om, at NPT har bidraget til at opretholde et bredt sæt normer vedrørende nedrustning og fredelig anvendelse af kerneenergi, samtidig med at den håndhæver normen om ikkespredning af kernevåben; forventer, at kernevåbenstater tager skridt i god tro til at opfylde deres traktatmæssige forpligtelser for at vise deres reelle engagement i nuklear nedrustning ved at træffe de konkrete foranstaltninger, der er fastlagt i den endelige NPT fra 2010, og ved at styrke ikkespredningsnormen og udvide IAEA's sikkerhedskapacitet; advarer om, at NPT's fremtid ikke bør tages for givet og opfordrer de deltagende stater til at gøre deres yderste for at bidrage til et vellykket og ambitiøst resultat af den kommende 10. gennemgangskonference i alle dens søjler — nedrustning, ikkespredning og fredelig anvendelse af kerneenergi — ved at nå til enighed om en væsentlig sluterklæring, der yderligere styrker NPT og bidrager til at bevare den strategiske stabilitet og forhindre et nyt våbenkapløb; opfordrer alle stater til at undertegne, tiltræde og forblive engageret i NPT; opfordrer den 10. NPT-gennemgangskonference til at drøfte smuthullet i NPT for så vidt angår eksport af atomfremdriftsreaktorer til militære formål; opfordrer EU's medlemsstater til at sende deres højest rangerende politikere til gennemgangskonferencen; opfordrer derfor alle deltagende stater i NPT til konstruktivt at engagere sig i NPT-rammen og nå til enighed om realistiske, effektive, håndgribelige, gensidige og kontrollerbare foranstaltninger, der kan bidrage til at nå det fælles mål om nuklear nedrustning;
10.

opfordrer EU og dets medlemsstater til nøje at overvåge situationen på stedet gennem deres repræsentanter og ambassader i Nicaragua, herunder gennem overvågning af retssager og ved at besøge kritikere og oppositionsledere i fængsler eller under husarrest og at lette udstedelsen af nødvisa og give mulighed for at søge midlertidig tilflugt af politiske årsager i medlemsstaterne; fremhæver og roser den centrale rolle, som civilsamfundet, menneskerettighedsforkæmpere og miljøforkæmpere og journalister i Nicaragua spiller; anmoder om, at Tjenesten for EU's Optræden Udadtil styrker sin regelmæssige dialog med civilsamfundsorganisationer og menneskerettighedsforkæmpere og styrker mekanismerne til støtte for deres uundværlige arbejde;
52.

opfordrer indtrængende Kommissionen til at fremme forbindelserne med samtlige EU-lande, der leverer råstoffer af kritisk betydning, til systematisk og strategisk at opbygge nye partnerskaber for råstoffer af kritisk betydning i samarbejde med vores allierede, hvor dette er muligt, under hensyntagen til tredjelandes suverænitet over deres ressourcer samt at sikre, at råstoffer af kritisk betydning bliver en kilde til velfærd for udviklingslande, fremme deltagelsen SMV’er og gøre dette til en tværgående målsætning i sine eksterne og interne politikker og til at fremlægge resultaterne i 2021; glæder sig over Kommissionens planer om at indgå stærke og støttende internationale partnerskaber ved at tilslutte sig en global dagsorden for råstoffer med fokus på strategiske EU-partnerskaber, som sikrer både forsyningssikkerhed og udviklingsmæssige fordele;
163.

bemærker, at patentbeskyttelse udgør et afgørende incitament for virksomheder til at investere i innovation og fremstille nye lægemidler; bemærker samtidig, at patenters udelukkende virkning kan føre til en begrænsning af udbuddet på markedet og reduceret adgang til lægemidler og farmaceutiske produkter; understreger, at der bør findes en balance mellem at tilskynde til innovation gennem den udelukkende virkning af patenter og at sikre adgang til lægemidler og beskytte folkesundheden; minder om, at en virksomhed, der markedsfører et lægemiddel, kan have eneret til data i en periode på otte år fra den første markedsføringstilladelse i henhold til artikel 14, stk. 11, i forordning (EF) nr. 726/2004; opfordrer Kommissionen til at foreslå en revision af denne forordning for at gøre det muligt at give midlertidig tilladelse til at udstede tvangslicenser i tilfælde af en sundhedskrise for at tillade produktion af generiske udgaver af livsvigtige lægemidler; minder om, at dette er en af de folkesundhedsrelaterede fleksibilitetsordninger på området for patentbeskyttelse, der allerede er omfattet af WTO's TRIPS-aftale, som det yderligere er bekræftet i Doha-erklæringen fra 2001; opfordrer Kommissionen til at sikre, at gennemførelsen af EU's frihandelsaftaler ikke berører muligheden for at gøre brug af fleksibiliteten i TRIPS-aftalen, og til at yde medlemsstaterne vejledning for at tilskynde til frivillige licenser frem for øjeblikkelige tvangslicenser; understreger, at der i frihandelsaftaler ikke udelukkende bør fokuseres på håndhævelse af standarder for intellektuel ejendomsret i tredjelande, men at der bør tages hensyn til indvirkningen på generiske og biosimilære lægemidler i EU og i tredjelande, samt at koordineringen af reguleringsmæssige standarder sikres;
104.

understreger den vigtige rolle, som digitale teknologier har spillet, navnlig under covid-19-pandemien; understreger, at disse teknologier fortsat vil blive implementeret i hele verden i perioden efter pandemien, og at de bør reguleres på passende vis for at udnytte deres styrke og samtidig undgå nogen som helst negativ indvirkning på menneskerettighederne; understreger navnlig, at det er vigtigt at sikre effektive garantier for retten til privatlivets fred og databeskyttelse i de sundhedsrelaterede systemer til masseovervågning og at sikre proportionalitet ved anvendelsen heraf, som også bør være tidsbegrænset; understreger den åbenlyse risiko for, at overvågningsteknologier anvendes uhensigtsmæssigt mod menneskerettighedsforkæmpere, oppositionsledere, journalister, civilsamfundet og andre, ikke mindst fordi sådanne teknologier udgør en alvorlig hindring for forsvaret af menneskerettighederne, en risiko for privatlivets fred og ytringsfriheden og en alvorlig trussel mod demokratiske institutioner; opfordrer EU til hurtigst muligt at udarbejde en solid lovgivningsmæssig ramme på dette område for at sikre, at anvendelsen af disse teknologier er i overensstemmelse med internationale menneskerettighedsstandarder; opfordrer EU og dets medlemsstater til at sikre fuldt behørig omhu i forbindelse med menneskerettigheder og korrekt undersøgelse af eksport af europæisk overvågningsteknologi og teknisk bistand; opfordrer EU og dets medlemsstater til at samarbejde med tredjelandes regeringer om at sætte en stopper for undertrykkende lovgivningspraksis vedrørende cybersikkerhed og terrorbekæmpelse; opfordrer EU til at tage initiativ til at fremme et øjeblikkeligt globalt moratorium for salg, overførsel og brug af spionsoftware;
M.

der henviser til, at den eskalerende vold har resulteret i, at Burkina Faso er blevet skueplads for en af verdens hurtigst voksende kriser, hvad angår fordrivelse og beskyttelse, med mindst 1,6 millioner fordrevne; der henviser til, at mere end 19 000 burkinere er flygtet til Elfenbenskysten, Mali, Niger og Benin; der henviser til, at antallet af internt fordrevne steg til over 1,5 millioner sidste år, en stigning på 50 %; der henviser til, at Sahelregionen står over for en hidtil uset udvandring fra landdistrikterne, eftersom de fordrevne indvandrer til byområder, hvor de står over for nye risici; der henviser til, at blandt de internt fordrevne er særligt kvinder og unge i farezonen, bl.a. for at blive ofre for seksuel og arbejdsmæssig udnyttelse, kønsbaseret vold, tvangsrekruttering og menneskehandel; der henviser til, at burkinske kvinder, som kun har halvt så megen chance for at komme i uddannelse som mænd, er hårdest ramt af ekstrem fattigdom;
9.

noterer sig ECB's beslutning om at øge størrelsen af PEPP fra de oprindelige 750 mia. EUR til 1 850 mia. EUR; noterer sig, at ECB fortsat vil foretage opkøb af nettoaktiver under PEPP, indtil covid-19-krisen er overstået og under alle omstændigheder mindst indtil udgangen af marts 2022; bemærker, at ECB for nylig har bremset opkøbene af nettoaktiver under PEPP baseret på styrelsesrådets holdning om, at gunstige finansieringsvilkår kan opretholdes med et moderat lavere tempo; understreger, at formand Lagarde i sin erklæring af 10. juni 2021 fastslog, »at det ville være for tidligt at overveje at standse PEPP (…), og at dette vil ske, når tiden er inde«; opfordrer ECB til at fortsætte sine opkøb under PEPP, så længe den finder det nødvendigt for at opfylde sit mandat; noterer sig ECB's hensigt om yderligere at undersøge kalibrering af opkøb af aktiver; noterer sig også formand Lagardes erklæring om, at det selv efter den forventede afslutning af pandemien stadig vil være vigtigt, at pengepolitikken, herunder en passende kalibrering af opkøb af aktiver, støtter genopretningen i hele euroområdet og en holdbar tilbagevenden til inflationsmålet på 2 %;
48.

mener, at det er Unionens og dens medlemsstaters ansvar at gøre mere for at sikre den europæiske integrationsproces, beskytte de europæiske værdier og principper, herunder princippet om loyalt samarbejde, og forhindre en ny udtræden af EU; beklager i denne sammenhæng Europa-Parlamentets og dets udvalgs tilbageholdenhed og begrænsede engagement i forløbet op til folkeafstemningen i Det Forenede Kongerige, som betød, at borgerne i Det Forenede Kongerige, som var EU-borgere på daværende tidspunkt, ikke havde fuld adgang til oplysninger om EU's funktionsmåde og konsekvenserne af udtrædelsen; understreger, at der bør indføres garantier for at sikre, at den offentlige debat, der går forud for, at en medlemsstat udløser artikel 50 i TEU, skaber mulighed for, at de berørte borgere kan træffe en informeret beslutning; opfordrer medlemsstaterne og EU til konsekvent at sørge for vidtgående information til EU-borgerne om Den Europæiske Unions funktionsmåde, dens indsatsområder, dens beslutningsprocesser, EU-borgernes rettigheder og konsekvenserne af at forlade EU; mener, at konferencen om Europas fremtid med henblik herpå åbner mulighed for en udvidet dialog med borgere og civilsamfund om Den Europæiske Union, og hvordan den skal udvikle sig; opfordrer Kommissionen til at fremsætte et forslag om at give europæiske politiske partier mulighed for at finansiere folkeafstemningskampagner vedrørende gennemførelsen af TEU eller TEUF;
E.

der henviser til, at en mere forholdsmæssig løsning kunne være kun at fastsætte en måneds uantagelighed for de første to overtrædelser i stedet for to for hvert point i forbindelse med visse overtrædelser og dermed i højere grad afspejle rationalet bag grundforordningen med hensyn til proportionalitet;
m)

at styrke programmer under EU's udenrigspolitiske instrumenter for at støtte en kapacitetsopbygning med hensyn til bekæmpelse af korruption med udgangspunkt i principperne om gennemsigtighed, ansvarlighed, ikkeforskelsbehandling og meningsfuld deltagelse af interessenter og i overensstemmelse med de relevante forordninger om disse instrumenter; at øge effektiviteten af EU's udgifter ved at medtage klare programmål og tidsfrister; at øge gennemsigtigheden og ansvarligheden i forbindelse med EU's officielle udviklingsbistand med henblik på at overholde de standarder, der er fastsat i internationalt aftalte principper for udviklingseffektivitet; at udvikle et holistisk risikostyringssystem for at forhindre, at EU-midler bidrager til korruption, f.eks. ved at knytte budgetstøtte sammen med målsætninger for bekæmpelse af korruption og ved at lægge særlig vægt på overvågning af gennemførelsen; at føre nøje tilsyn med EU-finansierede projekter i tredjelande og sikre, at de ikke anvendes som instrumenter til finansiering af ulovlige aktiviteter; at foretage revisioner for at kontrollere, at disse midler anvendes i overensstemmelse med de målsætninger, der er opstillet i forordningerne for hvert instrument; at suspendere budgetstøtte i lande, hvor korruption er et udbredt fænomen, og hvor myndighederne tydeligvis reelt afholder sig fra at gribe ind, samtidig med at det sikres, at bistanden når ud til civilbefolkningen gennem andre kanaler; i forbindelse med EU-finansiering at være særlig opmærksom på en forsvarlig forvaltning af tredjelandes offentlige aktiver i overensstemmelse med EU's finansforordning og at støtte OECD's bestræbelser på at forbedre virksomhedsledelsen i statsejede virksomheder; at undersøge muligheden for at oprette en EU-taskforce for bekæmpelse af korruption med tilstrækkelige beføjelser, ekspertise og ressourcer til at gennemføre undersøgelser og evalueringer i tredjelande og til at yde teknisk og operationel bistand, herunder skræddersyede reformplaner, til stater, som modtager EU-midler, og som mangler tilstrækkelig kapacitet til at bekæmpe korruption og ønsker at styrke deres samarbejde med EU; at tilskynde EU-delegationerne og medlemsstaternes ambassader til regelmæssigt at rapportere om korruption og tilbyde teknisk uddannelse til personalet i EU-delegationerne, således at de er i stand til at løse problemer på dette område og foreslå løsninger i konkrete nationale sammenhænge;
14.

opfordrer de iranske myndigheder til omgående at ophæve loven om »unge mennesker og beskyttelse af familien« og til at sikre adgang til offentlige seksuelle og reproduktive sundhedstjenester, herunder sikre, lovlige og gratis aborttjenester af høj kvalitet under alle omstændigheder; minder om, at det at nægte kvinder abort udgør en form for kønsbaseret vold og kan udgøre tortur eller grusom, umenneskelig og nedværdigende behandling; fordømmer på det kraftigste de iranske myndigheders trusler om at idømme dødsstraf for abort og opfordrer de iranske myndigheder til straks at ophæve navnlig denne bestemmelse; opfordrer EU og medlemsstaterne til at samarbejde med FN om nøje at overvåge den nye lov om »unge mennesker og beskyttelse af familien«, dens indvirkning på mødredødelighed og enhver udvikling vedrørende anvendelsen af dødsstraf for abort;
19.

opfordrer de filippinske myndigheder til at skærpe deres bestræbelser på at sikre fair og frie valg og et ikke-giftigt on- og offline valgkampklima; beklager i den forbindelse, at de filippinske myndigheder ikke har opfordret EU til at gennemføre en valgobservationsmission; opfordrer den filippinske regering til at sørge for en sikker, fri og retfærdig valgkampagne og at træffe foranstaltninger til at sikre adgang for alle til valgressourcer; opfordrer EU-delegationen og EU-medlemsstaternes repræsentationer til at støtte udsendelsen af en international valgmission og til at give deres fulde støtte til uafhængige lokale valgobservatører, regelmæssigt at mødes med dem og nøje følge op på alle hændelser, som der bliver indberettet om, herunder ved at tage disse bekymringer direkte op med de filippinske myndigheder;
16.

opfordrer Kommissionen til at sikre en godkendelsesproces for »aktivstoffer« i pesticider, som er fuldstændig gennemsigtig og fri for interessekonflikter; bemærker, at det europæiske borgerinitiativ om at redde bier og landbrugere har opnået over 1 mio. underskrifter i EU, og at dette initiativ opfordrer til en udfasning af syntetiske pesticider i EU, til foranstaltninger, som har til formål at gendanne biodiversitet, og til at støtte landbrugeres omstilling til bæredygtigt landbrug; anmoder Ombudsmanden om at fortsætte med at undersøge systemerne på EU-plan for at sikre, at de nuværende politikker og proceduremæssige sikkerhedsforanstaltninger på dette område garanterer det højeste niveau af beskyttelse af menneskers sundhed og miljøet, og for at indsamling og undersøgelse af videnskabelig dokumentation er fuldstændig gennemsigtig, nøjagtig og fri for interessekonflikter;
114.

opfordrer Kommissionen til at medtage bestemmelser i forordning (EF) nr. 1/2005 med henblik på i behørig grad at beskytte de arter, der ikke i tilstrækkelig grad er omfattet af lovgivningen; minder om, at retningslinjer for at udfylde huller i lovgivningen, navnlig vedrørende specifikke arter, ikke er juridisk bindende, og opfordrer Kommissionen til at medtage bestemmelser til at sikre passende beskyttelse af arter, der er dårligt dækket i lovgivningen, såsom fjerkræ og kaniner; opfordrer endvidere til artsspecifikke bestemmelser i følgende tilfælde, herunder, hvor det er relevant, maksimal transporttid alt efter årsagen til transporten; mener, at der er behov for særlige beholdere til fjerkræ, som gør det muligt for fuglene at stå i deres naturlige stilling og have tilstrækkelig luftcirkulation over hovedet med regler for korrekt håndtering, navnlig når de fanges inden transporten; bemærker, at manglen på bestemmelser i forordningen om kaniner undertiden resulterer i utilstrækkelig anvendelse af fjerkræcontainere til transport af kaniner; mener, at transport af fjerkræ og kaniner kun bør tillades til det nærmeste tilgængelige artsegnede slagteri; opfordrer Kommissionen til at fremme initiativer og investeringer med henblik på at styrke nettet af mobile, lokale og regionale slagterier og sikre, at der i fremtiden kan opnås en maksimal grænse på fire timers transport af disse dyr;
C.

der henviser til, at det i bilag II, punkt 2, i Kommissionens delegerede forordning endvidere bestemmes, at »algoritmen baseres på tidligere fastsatte tærskler for ensartethed«;
C.

der henviser til, at Hongkongs politi mellem den 1. juli 2020 og udgangen af 2021 arresterede eller udstedte arrestordrer på mindst 139 personer i henhold til den nationale sikkerhedslov; der henviser til, at der ved udgangen af 2021 var rejst formel tiltale mod 94 personer, hvoraf 60 var varetægtsfængslet; der henviser til, at muligheden for fredeligt at give udtryk for politiske holdninger er blevet uforholdsmæssigt begrænset og endog kriminaliseret i den nationale sikkerhedslov; der henviser til, at fremtrædende aktivister som Chow Hang-tung er blevet tiltalt for at opfordre borgere til at tænde lys til minde om ofrene fra Den Himmelske Freds Plads, og til, at Hongkongalliancen til støtte for patriotiske og demokratiske bevægelser i Kina blev opløst, efter at myndighederne anvendte den årlige mindestund for ofrene fra Den Himmelske Freds Plads, som gruppen havde afholdt i 30 år, som bevis på, at den »truede den nationale sikkerhed«; der henviser til, at den nationale sikkerhedslov åbenlyst overtræder princippet om »et land, to systemer« og den kinesisk-britiske erklæring;
15.

er bekymret over, at EU's samarbejde med Sudan om migration anvendes af militærregimet som en undskyldning for at styrke dets evne til at kontrollere og undertrykke folk, f.eks. ved at styrke overvågningskapaciteten, herunder ved grænserne, og ved at levere udstyr; opfordrer derfor EU til at sikre fuldstændig gennemsigtighed med hensyn til projekter, der involverer Sudan på sikkerhedsområdet, herunder alle planlagte aktiviteter og modtagere af EU-midler og national finansiering; understreger behovet for løbende at undersøge EU's tilgang til migration, bæredygtig udvikling, humanitær bistand og god regeringsførelse og samtidig styrke civilsamfundet og tilskynde til demokratiske reformer med henblik på inklusiv politisk udvikling i Sudan;
15.

opfordrer indtrængende de kasakhiske myndigheder til at afstå fra anklage folk for »terrorisme« ud fra en overdrevent bred fortolkning af begrebet og til at skelne mellem fredelige demonstranter og dem, der har anvendt vold og begået forbrydelser i henhold til internationale normer; gentager sin opfordring om at revidere definitionen af »ekstremisme« for at bringe den i overensstemmelse med Kasakhstans internationale forpligtelser; opfordrer indtrængende de kasakhiske myndigheder til at ophøre med at anvende artikel 405 i den kasakhiske straffelov mod folk, der opfattes som eller faktisk er medlemmer af forbudte »ekstremistiske« grupper, og prøve at opnå en revision af det vilkårlige, retsligt indførte forbud mod fredelige politiske bevægelser; bestille en uafhængig gennemgang af alle domme afsagt på grundlag af anklager om organisering af eller deltagelse i en forbudt »ekstremistisk« organisation og opfordre domstolene til at frafalde alle domme, der er afsagt alene på grundlag af påstået medlemskab af eller støtte til en fredelig politisk opposition eller fortalergruppe;
17.

opfordrer navnlig til, at importen af de vigtigste russiske eksportvarer, herunder olie og gas, begrænses, at nye EU-investeringer i Den Russiske Føderation samt nye russiske investeringer i EU forbydes, at alle russiske banker blokeres fra det europæiske finansielle system, at Den Russiske Føderation og Belarus forbydes at bruge SWIFT-systemet, og at der indføres sekundære sanktioner over for banker, der anvender alternative midler til SWIFT for relaterede transaktioner, eller for sanktioner svarende til dem, der gælder for russiske banker eller banksystemet, og opfordrer til, at det forbydes at rejse midler eller låne på de europæiske markeder fra sekundære kapitalmarkeder; opfordrer til, at adgang til EU's udbudsprocedurer forbydes for køb af varer og tjenesteydelser med oprindelse i Rusland og Belarus; opfordrer til, at eksport af alle højteknologiske produkter og strategiske produkter til det russiske marked forbydes; opfordrer til, at finansieringen af alle forsknings- og innovationssamarbejdsprogrammer med Rusland, der støttes med EU-midler, omgående blokeres eller trækkes tilbage, og at interregionale programmer suspenderes; opfordrer til, at EU's havne lukkes for russiske skibe; opfordrer til, at de russisk kontrollerede investeringsfonde og investeringsbanker som Den Internationale Investeringsbank, straks forbydes at operere i EU; opfordrer til, at skibe, hvis sidste eller næste anløbshavn er i Den Russiske Føderation, nægtes adgang til alle EU-havne, undtagen i tilfælde af nødvendige begrundede humanitære årsager; glæder sig over forbuddet mod russiske luftfartsselskabers flyvninger samt mod flyvninger med private russiske fly i EU's luftrum; opfordrer til vedtagelse og passende anvendelse af lignende sanktioner over for Belarus;
19.

noterer sig den undersøgelse og endelige rapport fra Den Europæiske Værdipapir- og Markedstilsynsmyndighed (ESMA) og Den Europæiske Banktilsynsmyndighed (EBA) om cum-ex, cum-cum og arrangementer med henblik på uberettiget refusion af kildeskat (»cum/ex, cum/cum and withholding tax reclaim schemes«), som Parlamentet havde anmodet om; opfordrer Kommissionen til at vurdere løsningsmodeller til imødegåelse af disse arrangementer, nærmere betegnet muligheden for at kæde refusionskrav sammen med den underliggende udlodning af udbytte, navnlig gennem en unik identifikator, og/eller ved at give en enkelt myndighed i hver medlemsstat ansvaret for at opkræve skatten og udstede den relevante skatteattest, så det sikres, at der ikke kan indgives mere end ét krav om refusion af skat på den samme udlodning, og at misbrug af refusionsprocedurer let kan opdages af skattemyndighederne;